b'\n_START_ARTICLE_\nHjernebarks\xc3\xa5r\n_START_SECTION_\nSymptom\n_START_PARAGRAPH_\nSykdommen kjennetegnes ved at dyrene f\xc3\xa5r d\xc3\xa5rlig matlyst, de g\xc3\xa5r form\xc3\xa5ll\xc3\xb8st omkring \xe2\x80\x93 gjerne i sirkel. De kan ogs\xc3\xa5 bli st\xc3\xa5ende ur\xc3\xb8rlig. Synsevnen minker gradvis og de blir blinde. Etter en stund f\xc3\xa5r dyrene d\xc3\xa5rlig balanse og ust\xc3\xb8dige bevegelser og skrever gjerne med f\xc3\xb8ttene for \xc3\xa5 holde balansen. Hodet trekkes oppover og bakover, \xc3\xb8ynene kan g\xc3\xa5 rytmisk fra side til side. De blir straks verre og g\xc3\xa5r overende. Kropp og f\xc3\xb8tter stivner som om dyret har krampe. Sterk lyd eller h\xc3\xa5ndtering av dyret vil utl\xc3\xb8se travende bevegelser i f\xc3\xb8ttene.\n_START_SECTION_\n\xc3\x85rsak\n_START_PARAGRAPH_\nSykdommen skyldes mangel p\xc3\xa5 vitamin B1 (tiamin), trolig p\xc3\xa5 grunn av en feil i ford\xc3\xb8yelsesprosessen i vommen. Vitaminmangelen f\xc3\xb8rer til vevsd\xc3\xb8d i deler av hjernen. Lite er ellers kjent om denne sykdommen.\n_START_SECTION_\nBehandling\n_START_PARAGRAPH_\nThiamin gis i store doser, helst rett i blodet. Dette kan berge sauen tidlig i sykdommen. Senere vil hjernevevet vere s\xc3\xa5 \xc3\xb8delagt at skaden er varig.\n_START_SECTION_\nForebygging\n_START_PARAGRAPH_\nUnng\xc3\xa5 br\xc3\xa5 endringer i f\xc3\xb4ringen. Hvis flere dyr blir syke b\xc3\xb8r en vurdere vitamintilskudd til hele flokken.'